A szociológia fogalma és tárgya 
Tárgyuk szerint léteznek természettudományok és társadalomtudományok. 


A társadalomtudományok mind a filozófiáról váltak le abban a történeti 
korszakban, amikor erre társadalmi igény mutatkozott. Elsőként a XVII. század 
közepén a demográfia önállósult, majd a politikatudomány és közgazdaságtan, 
történelem, pszichológia stb. 


A szociológia mint önálló, saját témakörrel, elméletekkel és módszertannal 
rendelkező tudomány megszületése csak a XIX. századra tehető. A gyors 
iparosodás, urbanizáció, a hagyományos társadalom intézményeinek, 
gondolkodásmódjának, értékeinek és normáinak rohamos változása nemcsak pozitív 
eredményekkel jár, hanem súlyos társadalmi problémákkal is, mint pl. a 
munkásosztály alacsony életszínvonala, a nagyvárosok szegénynegyedeinek nyomora, 
a bűnözés, a prostitúció, az alkoholizmus terjedése, családok felbomlása stb. Az első 
szociológusok ebben a társadalmi környezetben jelentek meg, ezeknek a 
problémáknak felmérésére és magyarázatára vállalkoztak. 


Auguste Comte-ot (1798-1857) szokták az első szociológusnak tekinteni, mert ő 
fogalmazta meg a szociológiának mint önálló tudománynak az igényét, valamit tőle 
származik a , szociológia" elnevezése is. A szociológia kifejezés összetett szó, a 
latin societas (társadalmi) és a görög logosz (fogalom, tudomány) szavakból áll. A 
szociológián a , pozitív társadalomtudományt" értette, amelyet eleinte , szociális 
fizikának" nevezett. A fizikát tartotta a legfejlettebb „pozitív 
természettudománynak", ezért szerinte a szociológia számára is példaértékű. Comte 
szerint a társadalmat - ugyanúgy mint a természetet - determinisztikus törvények 
uralják. Következésképpen a szociológia képes előre látni a szükségszerűen 
bekövetkező változásokat, így a szociológiának az a feladata, hogy előremozdítsa, 
könnyebbé és kevésbé fájdalmassá tegye a fejlődést. 


A mai szociológia a fogalmilag sokértelmű társadalmi jelenségeket, tágabb 
értelemben az emberek  együttélésével összefüggő jelenségeket 
tanulmányozza. 


A társadalomtudományok egymásból meríthetnek, kiegészítik egymást, de 
különböznek is egymástól. A szociológia tárgya tekintetében a társadalom egészét 
vizsgáló tudomány. A módszer tekintetében az empirikus adatgyűjtést, továbbá 
ezeknek az adatoknak elemzését használja kitüntetett módszerként. Leginkább 
alapvető szemlélete különbözteti meg a többi társadalomtudománytól. A 
szociológusok többsége úgy véli, hogy az ember életének minden jellemzőjét - 
életesélyeit - erősen meghatározza a társadalmi szerkezetben elfoglalt helyzete. A 
társadalmi helyzet befolyásolja azt, hogy mekkora jövedelmet tud elérni, milyen 
lakásban lakik, milyen iskolai végzettséget szerez, hány gyermeke születik, hány évig 
él, vagy milyen valószínűséggel válik alkoholistává, vagy kerül börtönbe... 


A szociológia a többi társadalomtudománytól emberképe tekintetében is különbözik. 
Pl. a gazdaságtan emberképe a homo oeconomicus, a történelemé a homo historicus, 
emellett természetesen létezik a homo politicus vagy a homo psychologicus. A 
szociológia a homo sociologicus emberképből indul ki. Eszerint az ember 
tevékenységében a társadalmi normákhoz igyekszik alkalmazkodni. E normák 
hátterében értékek állnak. 


Mire jó a szociológia? 


A szociológiában jártas egyén jobban megérti a társadalmat, amelyben él, ezért 
jobban tud védekezni minden manipulációval, demagógiával, félrevezető nézettel 
szemben. Konkrét társadalmi problémák megoldását segíti elő azzal, hogy 
ismereteket ad ezeknek a problémáknak a megismeréséhez. Felhasználható az 
előrejelzésben és tervezésben, pl. egy település fejlődését lehet befolyásolni - DE a 
szociológia nem alkalmas arra, hogy a társadalmi fejlődés nagy évszázados irányait, 
változásait megjósolja. 


A szociológia alapfogalma a TÁRSADALMI JELENSÉG kifejezés, ez a kifejezés a 
legáltalánosabb és a legmegfelelőbb arra, hogy egyformán vonatkoztatható legyen 
mindenre, ami társadalmi jellegű, ami a társadalomhoz kötődik: 


- kifejezi a társadalmi tevékenységet (cselekvést vagy „szociális akciót") - mint a 
legfontosabb társadalmi jelenséget; 


- kifejezi a társadalmi magatartást is, mint olyan fogalmat, amely a társadalmi 
viszonyoknak inkább a passzív, mint aktív jellegét domborítja ki; 


- társadalmi jelenségnek nevezzük azokat a társadalmi viszonyokat is, amelyek az 
egyéneknek és csoportoknak a társadalmi tevékenység vagy magatartás során 
jelentkező kapcsolati formáját vagy módját fejezik ki; 


- végezetül, a társadalmi jelenség fogalma a kollektív társadalmi alakulatokra is 
vonatkozik, mint a csoportok, szervezetek és intézmények. 


A társadalmi jelenség tehát nem más, mint azoknak az egyéneknek és csoportoknak 
az összes tevékenysége és magatartása, akik, illetve amelyek közvetlenül vagy 
közvetve összeköttetésben állnak más egyének és csoportok tevékenységével és 
magatartásával. Ennek értelmében, a társadalom a társadalmi jelenségek, azaz a 
társadalmi tevékenységek és viselkedésmódok, a társadalmi viszonyok, 
társadalmi csoportok, szervezetek és intézmények egészének a 
viszonylagosan berendezett és tartós (strukturált) összessége. 


